

|  |  |
| --- | --- |
| Møtedato: | 26. mai 2016 |
| Deltagere: | Elin Wahl, Håvard Holte Os, Olga Rødsjø Johansen, Torfinn Hansen, Sverre Haarstad, Merete Aarvik Madsvaag, Anton Ulrik, Edvin Paulsen, Katrin Støen |
| Tid: | 1730 – 1930 |
| Sted: | Frøya kommunestyresal |
| Møteleder: | Håvard Holte Os |
| Referent: | Hjørdis Årvik Smalø |

**Sak 1.**

**Parkering på Dyrøy fergekai**

Orientering fra Dyrøy Grendelag v/Terje Svendsen hva Dyrøy grendelag har gjort i saken vedrørende parkering ved Dyrøy fergekai og veien utover mot Dyrøya.

Dyrøya har gått fra å være blindvei til trafikknutepunkt. Området skal serve øyrekka med de som bor der, de som ferierer, festivaler etc. Det medfører en del problem – avkjørsler, gang og sykkelbaner er ofte igjen-parkert. Det oppstår også farlige trafikale situasjoner ved fergeleiet som bekymrer, blant annet så er det mørkt, hovedvei må krysse og det er ingen god situasjon for noen.

Det er ønsket dialog med Frøya kommune og Sør-Trøndelag Fylke for å se på om vi får forbedret situasjonen basert på de mulighetene vi har. Vi ønsker å få utfylt området ut til Holmen. Dette området er ferdig regulert til parkering.

Trinn to forutsetter en ny reguleringsplan for å få benytte resten av holmen. Fint å få samlet det slik at ikke hele området er parkeringsplass. Initiativet kom delvis fra Frøya kommune v/Teknisk etat, der vi ble oppfordret til å ta kontakt med Frøya Øyråd. Saken er oversendt kommunen for å få i gang reguleringen så fort som mulig.

Det andre er trafikksikkerheten for barn og eldre. Vi ønsker en permanent sikring mellom vei og gang/sykkelbane. Vegvesenet har lovet å se på dette nå. Vi har også sett på dette med å få opp lys på parkeringsplass og bussholdeplass, samt asfaltert og merket skikkelig. Til og med bussen bruker plassen til å snu.

Venterommet er også midlertidig, vi ønsker at de skal se på å få til en permanent og helhetlig situasjon. Vi har satt oss i førersete for en sak som har tatt tid. Fylket har i utgangspunktet ikke penger, men de jobber godt på bakgrunn av klare referat slik at folk blir holdt ansvarlig og at fremdrift skjer. Vi er en naturlig del av alle møtene som holdes – dette medfører at progresjonen i saken holdes.

Vi har prioritet på parkeringsplassen pga at her er den største faren, men vi ser at veistandarden er for dårlig og ikke tilpasset den trafikale situasjonen vi har i dag. Det er fylket som er ansvarlig for det økonomiske i det som skal gjøres. Frøya kommune har faktisk brukt mye ressurser på dette som det ikke sikkert at de får igjen.

Slik området, inkludert venterommet, fremstår i dag er det ikke presentabelt rent etisk. Vi ønsker selvfølgelig at det skal se pent ut, men første prioritet for oss er sikkerheten.

Vi er bevist på at øyrådet finnes og ønsker å bruke dere når dette er nødvendig. Vi løfter bedre i flokk. Håper dere også vil bruke oss når det er naturlig.

Vi har ingen innvendinger mot at øyrådet er med på møtene med fylket og kommunen. Vi kan informere dere på mail om når det er møter, når det er referater etc., så får dere vurdere om hensikten er tilstede etter hvert.

Håvard: Dyrøy Grendelag har en veldig god hånd på rattet her. Vi får informasjon på mail og stiller oss til deres disposisjon ved behov.

**Sak 2. Grønne konsesjoner v/Berit Flåmo**

Det er avsatt 10 % av de grønne konsesjonene til øyrekka. Det jobbes med å få på plass retningslinjer for hva de grønne konsesjoner kan brukes til. Saken forventes å komme opp før sommerferien.

**Sak 3. Orientering om øyrekka.no**

Saken utsatt da Tove Wold og Hege Stordal-Bekken meldte avbud.

**Sak 4. Frøya Øyråd og kommunens administrasjon.**

Rådmann Svanhild Mosebakken orienterte om kommuneadministrasjonens rolle og tanker rundt Frøya Øyråd.

Rådmannen i Frøya kommune ønsker at Frøya Øyråd skal være en høringsinstans i saker som angår hele øyrekka, samt gi innspill til saker som sett fra øyrådets sted er viktige for øyrekka og kommunen. Vi har pr i dag vært for lite flinke til å ha fokus på dette når vi lager saker til politisk behandling. Dette skal vi ta tak i og få rutiner på slik at sakene går til øyrådet.

**Sak 5. Øyrådsrepresentant fra Sula**

Det har vært en misforståelse i forhold til innspillet som kom fra Sula grendelag i forkant av årsmøtet om hvem som er valgt som representanter i øyrådet derfra.

**Vedtak:**

Tove Fasting går inn som medlem i stedet for Tove Nordtiller.

Edvin Paulsen - vara

**Sak 6. Pasienttransport i øyrekka**

**Vedtak:**

Frøya øyråd ber kommunen om å sende søknad om fortrinnsrett.

**Sak 7. Øyrekka folkehøgskole**

Det er avholdt to møter i styringsgruppen for Øyrekka Folkehøgskole etter siste møte i Frøya Øyråd.

* Det ses på eierskap og driftsmodell
* Det skal nedsettes en arbeidsgruppe for planlegging og gjennomføring av idédugnader.
* Det er veldig få skoler som får godkjenning

Møtet slutt:

1930